Document ID: 32013D0451

DEĊIŻJONI TA’ IMPLIMENTAZZJONI TAL-KUMMISSJONI
tal-10 ta’ Settembru 2013
dwar l-approvazzjoni tas-sistema ta’ inkapsulament tal-kompartiment tal-magna tal-kumpanija Daimler bħala teknoloġija innovattiva għat-tnaqqis tal-emissjonijiet tas-CO2 mill-karozzi l-ġodda tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill
(Test b’relevanza għaż-ŻEE)
(2013/451/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (1), u b’mod partikulari l-Artikolu 12(4) tiegħu,
Billi:
(1)
Fil-15 ta’ Frar 2013, il-manifattur Daimler AG (“l-Applikant”) ressaq applikazzjoni għall-approvazzjoni ta’ sistema ta’ inkapsulament tal-kompartiment tal-magna bħala teknoloġija innovattiva. Il-kompletezza tal-applikazzjoni ġiet ivvalutata skont l-Artikolu 4 tar-Regolament ta’ Implimentazzjoni tal-Kummissjoni (UE) Nru 725/2011 (2). Il-Kummissjoni identifikat ċerta informazzjoni rilevanti li tħalliet barra fl-applikazzjoni oriġinali u talbet lill-Applikant biex jagħtiha. L-Applikant ta l-informazzjoni neċessarja fis-17 ta’ April 2013. Instab li l-applikazzjoni kienet sħiħa u l-perjodu li l-Kummissjoni ngħatat biex tivvaluta l-applikazzjoni beda fil-jum wara d-data tal-wasla uffiċjali tagħha, jiġifieri fit-18 ta’ April 2013.
(2)
L-applikazzjoni ġiet ivvalutata skont l-Artikolu 12 tar-Regolament (KE) Nru 443/2009, skont ir-Regolament ta’ Implimentazzjoni tal-Kummissjoni (UE) Nru 725/2011 u skont il-Linji Gwida Tekniċi għat-tħejjija tal-applikazzjonijiet għall-approvazzjoni ta’ teknoloġiji innovattivi skont ir-Regolament (KE) Nru 443/2009 (il-Linji Gwida Tekniċi) (3).
(3)
L-applikazzjoni tirreferi għal sistema ta’ inkapsulament tal-kompartiment tal-magna li tippermetti li jitnaqqas it-telf tas-sħana wara li l-vettura tintefa billi jiġi ssiġillat il-kompartiment tal-magna u billi t-toqob tax-xibka jingħalqu permezz ta’ xater tar-radjatur. Is-sħana maħżuna tipprovdi għal tberrid pospost tal-apparat għall-mogħdija tas-saħħa tal-magna. Il-konsum tal-fjuwil tal-vettura u l-emissjonijiet tas-CO2 minnha wara li terġa’ titqabbad jitnaqqsu minħabba l-frizzjoni mnaqqsa li jkun hemm minħabba t-temperatura ogħla tal-apparat għall-mogħdija tas-saħħa tal-magna.
(4)
Il-Kummissjoni jidhrilha li l-informazzjoni mogħtija fl-applikazzjoni turi li ntlaħqu l-kundizzjonijiet u l-kriterji msemmija fl-Artikolu 12 tar-Regolament (KE) Nru 443/2009 u fl-Artikoli 2 u 4 tar-Regolament ta’ Implimentazzjoni tal-Kummissjoni (UE) Nru 725/2011.
(5)
L-Applikant wera li fl-2009 l-penetrazzjoni fis-suq tat-tip ta’ sistemi ta’ inkapsulament tal-kompartiment tal-magna deskritti fl-applikazzjoni ma kenitx taqbeż il-limitu mogħti fl-Artikolu 2(2)(a) tar-Regolament ta’ Implimentazzjoni tal-Kummissjoni (UE) Nru 725/2011. Ir-rapport ta’ verifika li jakkumpanja ’l din id-dikjarazzjoni wkoll jappoġġa ’l din id-dikjarazzjoni. Abbażi ta’ dan, il-Kummissjoni jidhrilha li s-sistema ta’ inkapsulament tal-kompartiment tal-magna pprovduta mill-Applikant għandha titqies bħala sistema li tissodisfa l-kriterju ta’ eliġibbiltà stabbilit fl-Artikolu 2(2)(a) tar-Regolament ta’ Implimentazzjoni tal-Kummissjoni (UE) Nru 725/2011.
(6)
Sabiex jiġi stabbilit l-iffrankar tas-CO2 li t-teknoloġija innovattiva se tagħti meta vettura tiġi mgħammra biha, jeħtieġ li tiġi ddefinita l-vettura ta’ referenza li magħha għandha titqabbel l-effiċjenza tal-vettura mgħammra bit-teknoloġija innovattiva kif previst fl-Artikoli 5 u 8 tar-Regolament ta’ Implimentazzjoni tal-Kummissjoni (UE) Nru 725/2011. Il-Kummissjoni jidhrilha li huwa xieraq li wieħed jikkunsidra vettura ekoinnovattiva mingħajr inkapsulament tal-kompartiment tal-magna bħala t-teknoloġija x-xierqa ta’ referenza.
(7)
L-Applikant ipprovda metodoloġija komprensiva għall-ittestjar tat-tnaqqis tas-CO2. Dik il-metodoloġija tikkonsisti f’testijiet fuq il-bank b’romblu li jistabbilixxu l-benefiċċju tal-istartjar sħun (HSB). Dak il-benefiċċju jiġi meta jkun hemm inkapsulament tal-kompartiment tal-magna. Il-metodoloġija tinkludi formoli li huma konsistenti mal-formoli deskritti fil-Linji Gwida Tekniċi għall-approċċ issimplifikat f’dak li għandu x’jaqsam mal-inkapsulament tal-kompartiment tal-magna. Il-Kummissjon tqis li l-metodoloġija tal-ittestjar se tipprovdi riżultati tat-testijiet li jistgħu jiġu vverifikati, li jistgħu jiġu ripetuti u li jistgħu jitqabblu u li hija kapaċi turi b’mod realistiku l-benefiċċji tat-teknoloġija innovattiva marbutin mal-emissjonijiet tas-CO2 b’sinifikat statistiku b’saħħtu skont l-Artikolu 6 tar-Regolament ta’ Implimentazzjoni tal-Kummissjoni (UE) Nru 725/2011.
(8)
F’dan l-isfond, il-Kummissjoni jidhrilha li l-Applikant wera b’mod sodisfaċenti li permezz tat-teknoloġija innovattiva jinkiseb tnaqqis fl-emissjonijiet ta’ mill-inqas 1 g ta’ CO2 għal kull kilometru.
(9)
Minħabba li l-effetti tat-tkessiħ imnaqqas tal-magna li jseħħ minħabba l-inkapsulament tal-kompartiment tal-magna mhumiex koperti biċ-ċiklu standard tat-test imsemmi fir-Regolament (KE) Nru 715/2007 tal-Parlament Ewropew u tal-Kunsill (4) u fir-Regolament tal-Kummissjoni (KE) Nru 692/2008 (5), il-Kummissjoni hija tal-fehma li ċ-ċiklu standard tat-test ma jkoprix l-inkapsulament tal-kompartiment tal-magna.
(10)
Il-Kummissjoni ssib li r-rapport ta’ verifika tħejja mill-korp imsejjaħ TÜV NORD Mobilität GmbH & Co. KG, li huwa korp indipendenti u ċċertifikat, u li r-rapport jappoġġa s-sejbiet imniżżlin fl-applikazzjoni.
(11)
F’dan il-kuntest, il-Kummissjoni tqis li m’għandha ssir l-ebda oġġezzjoni għall-approvazzjoni tat-teknoloġija innovattiva kkonċernata.
(12)
Kwalunkwe manifattur li jixtieq jibbenefika minn tnaqqis tal-emissjonijiet medji speċifiċi tas-CO2 tiegħu sabiex jilħaq il-mira speċifika tal-emissjonijiet tiegħu permezz tal-iffrankar tas-CO2 li jiġi mill-użu tat-teknoloġija innovattiva approvata permezz ta’ din id-Deċiżjoni għandu jirreferi għal din id-Deċiżjoni fl-applikazzjoni tiegħu għal ċertifikat tal-approvazzjoni tat-tip tal-KE għall-vetturi kkonċernati, skont l-Artikolu 11(1) tar-Regolament ta’ Implimentazzjoni tal-Kummissjoni (UE) Nru 725/2011,
ADOTTAT DIN ID-DEĊIŻJONI:
Artikolu 1
1. Is-sistema ta’ inkapsulament tal-kompartiment tal-magna tal-kumpanija Daimler hija approvata bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009.
2. It-tnaqqis fl-emissjonijiet tas-CO2 li jiġi mill-użu tas-sistema ta’ inkapsulament tal-kompartiment tal-magna tal-kumpanija Daimler imsemmija fil-paragrafu 1 għandu jiġi stabbilit billi tintuża l-metodoloġija mogħtija fl-Anness.
Artikolu 2
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, l-10 ta’ Settembru 2013.

Labels: 7
8
20